U huol u lan e kapa be Iesu e laba nena a taun teka me lauana i Galili.
Nonei pouts has te ranga me poeiena,
“A propet tere Sunahan ema kamenei ta solo i han pouts i tanen.”
Kaba tara pöata te tukuien i Galili u katuun i sasaala koru meien,
taraha nori i la has ma tara kannouna turu Paska turu Jiu i Jerusalem,
na nori i tara hakapama tara man mirakol te katoemen tara pöata tara kannou.
Be Iesu e la pouts uana i Kena,
a taun i Galili te hapalise men u ramun mena butun uainina.
A pien tson tara tson tara gamman e kaia i Kapenium e ka mei a siki pan.
A pöata te hengo naien e Iesu e laba nema i Judia me tukuna i Galili,
ba nonei e lauana tere Iesu mena tahule nen tega la uaien i Kapenium batena kato haniga poutsena a pien i tanen,
taraha nonei e katsin mate.
Be Iesu e poeiena,
“Tema tare mia limiou tu mirakol,
alimiou ema hamana moui.”
Ba tson tara gamman e ranga hataatagina me poeiena,
“O Tsunono,
alö go la boroboroma.
A tsi pien i tar ena mots matena.”
Be Iesu e poeiena i tanen,
“Kopis poutsula i han,
a pien i tamölö e töatöana na e niga poutsuna.”
A tson teka e hamana korui u raranga tere Iesu ba nonei e la poutsuna i han i tanen.
Pöata te la noua len,
ba u katunun kui i tanen e hitupali meren me poeier,
“A pien i tamölö e niga poutsuna.”
Ba nonei e rangata ranen,
“Saha pöata te tanian niga pouts meien?”
Ba nori e poeier,
“U hiski i tanen e tanian la puta tara 1 kilok i nolaha.”
Ba tson e atei soköna,
nonei lasi tara pöata teka te rangama e Iesu bate poeiena,
“A pien i tamölö e töatöana na e niga poutsuna.”
Ba nonei a tson na hun katuun hoboto i tanen e hamana uar tere Iesu.
Nonei u hahuoluna u mirakol te katoeia e Iesu tara provins i Galili i murina te laba namen i Judia.